# ULFBORG KIRKEBY AVIS

 **Grundlagt 2015** 2. udgave, uge 25, 2015

Velkommen til en ny avis i Ulfborg Kirkeby

**Skrevet af Pernille,** **p.manicus91@gmail.com**

I en hurtig håndvending prøver vi nu at udgive en lille avis til alle borgerne i Ulfborg Kirkeby. Første udgave kender de fleste fra revyen 2015, og nu gentages successen – denne gang dog ikke skrevet med et musikalsk formål.

Avisen har det formål at informere om, hvad der sker i vores skønne lille samfund herude vest for næsten alting. I denne udgave kan læserne blandt andet læse om en sammenlægning, et fredags-arrangement og lidt andet godt.

Vil du bidrage?

Avisens redaktion modtager i øvrigt meget gerne både skriftlige og visuelle inputs fra alle Ulfborg Kirkebys borgere – og andre borgere. Så har du et billede af den skønne natur eller et sjovt skilt du vil dele med naboerne så send det til os. Vi modtager også gerne idéer til, hvad næste udgave af avisen kan handle om, eller endda færdigskrevne artikler, der skal læses af naboerne.

Ulfborg Kirkeby Avis er altså en avis til borgerne fra borgerne i Ulfborg Kirkeby.

Kan du ikke vente til den næste avis udkommer – datoen er endnu ikke fastsat – så besøg Ulfborg Kirkebys egen hjemmeside og hold dig opdateret løbende med nyheder, arrangementer og meget mere. Adressen er:

<http://www.ulfborgkirkeby.dk/>

God fornøjelse med avisen.

Bliv medlem af Ulfborg Kirkeby Forsamlingshus\*

**Skrevet af Gunnar – informationer fra Bestyrelsen**

Hvorfor blive medlem? Her tilbydes ingen fede rabatter, ingen point at samle, ingen gratis brug af forsamlingshus, ingen fortrinsret – og i ovenikøbet koster det 100 kr. om året pr. husstand. Vores Forening har lige nu gennemgået en fornyelse ved at sammenlægge Sogneforeningen med Forsamlingshuset. Det giver nye muligheder og ikke mindst nye udfordringer! Bliv medlem for at være med til at støtte arbejdet i lokalsamfundet. Et arbejde som udføres af entusiaster og hvor din stemme gerne høres. Vi har en finger med i det meste, der foregår her i Kirkebyen: fastelavnsfest for børnene, vedligehold af Forsamlingshuset, Legedag og Bagagerumsmarked, Skt. Hans fest, årlig pleje af Legepladsen, Ulfborg Markedsfest, pensionistfest, Cabaret/revy med spisning, Åben Scene(r). m.m. Og om du blot vil læne dig tilbage og trives med det vi gør, er vi taknemmelige for dit bidrag på 100 kr. som ubeskåret går til at dække udgifterne til at administrere det hele. Altså ingen fest i bestyrelseslokalet.

Følgende oplysninger sendes til info@ulfborgkirkeby.dk:

Kontaktpersonens fornavn, (mellemnavn), efternavn.

Gadeadresse, postnummer, by, e-postadresse, telefon/mobil.

*Kontonummer til indbetaling af kontingent: 7670-5845370*

Vi ser frem til at høre fra dig!

\*Invitation til navnekonkurrence!

**Skrevet af Gunnar – informationer fra Bestyrelsen**

Ulfborg Kirkeby Sogne- og Gymnastikforening og Ulfborg Kirkeby Forsamlingshus er slået sammen til én forening under navnet Ulfborg Kirkeby Forsamlingshus (Foreningen). Det er et foreløbigt, og alt for langt og ikke særligt spændende navn. Det kan du gøre noget ved! Tænk på, hvad huset kan bruges til. Festlige anledninger, optrædener, koncerter, musik & dans, barnedåb, konfirmationer og bryllupper m.m. Kort sagt, vores lille landsbys Store Stue, der er åben for alle. Vi, bestyrelsen i Foreningen, inviterer til en konkurrence om det bedste, fyndigste og ikke mindst, mest dækkende navn. Vi ser for os en løsning hvor navnet ser sådan ud over parentesen:

**ABCDEFGHIJKLMNOPQRSTUVWYZÆØÅ**

**NAVNET**

(Forsamlingshuset i Ulfborg Kirkeby)

Kommer du samtidigt med et forslag til et logo, så kan det vanke en ekstra bonus uanset om det bruges helt eller delvist som inspiration.

Forslag bedes sendt til info@ulfborgkirkeby.dk med dit navn, inden den 1. august 2015. Så har du noget at bruge ferien på!

Juryen består af Bestyrelsen i Foreningen. Juryen forbeholder sig ret til helt at vrage eller kun delvist benytte sig af indkommende forslag til navne og logoer.

Resultatet bekendtgøres inden den 1. oktober 2015.

**KOM OG VÆR MED! ÅBEN SCENE I FORSAMLINGSHUSET FREDAG D. 19. JUNI OG SKT. HANS VED VESTERHAVETS FODBOLDGOLF TIRSDAG D. 23. JUNI!**